b'\n_START_ARTICLE_\nZNKR iaid\xc5\x8d\n_START_PARAGRAPH_\nZNKR (Zen Nihon kend\xc5\x8d renmei, jap. \xe5\x85\xa8\xe6\x97\xa5\xe6\x9c\xac\xe5\x89\xa3\xe9\x81\x93\xe9\x80\xa3\xe7\x9b\x9f) iaid\xc5\x8d on Japanin kendoliiton alaisuudessa harjoiteltava nykyaikainen bud\xc5\x8dlaji, jossa harjoitellaan miekan vetoa ja siihen liittyvi\xc3\xa4 tekniikoita.\n_START_SECTION_\nHistoria\n_START_PARAGRAPH_\nZNKR (Zen Nihon Kendo Renmei) iaid\xc5\x8dn (aikaisemmin seitei-gata, seitei iaid\xc5\x8d) kehitti tarkoitukseen koottu valiokunta Japanin kendoliitossa (ZNKR) 60- ja 70-luvuilla. Alkuper\xc3\xa4isen\xc3\xa4 tarkoituksena oli tuottaa normisto, jota voitaisiin k\xc3\xa4ytt\xc3\xa4\xc3\xa4 sek\xc3\xa4 kansallisesti ett\xc3\xa4 kansainv\xc3\xa4lisesti graduointeihin. Tavoitteena oli luoda yhten\xc3\xa4inen pohja, joka yhdist\xc3\xa4isi perinteisten miekkakoulujen (kory\xc5\xab) harrastajat ja laajentaisi Kendoliiton tarjontaa. Taustastaan huolimatta ZNKR iaid\xc5\x8d on avoin kaikille kiinnostuneille. Se tarjoaa mahdollisuuden harjoitella miekan vedon perusteita ja tilaisuuden tavata toisten koulukuntien harrastajia.'